मोदी ने गुजरात के जूनागढ़ जिला में एक जनसमूह को संबोधित करते हुए कहा, ‘डब्ल्यूएचओ की एक हालिया रिपोर्ट में यह कहा गया है कि स्वच्छता के चलते भारत में तीन लाख बच्चों को मरने से बचाया जा सका। स्वच्छता अभियान सीधे तौर पर स्वास्थ्य से जुड़ा हुआ है।’ उन्होंने गुजरात मेडिकल एंड एजुकेशन रिसर्च सोसाइटी के एक नव निर्मित अस्पताल सहित विभिन्न परियोजनाओं का उदघाटन करने के बाद यह कहा। मोदी ने कहा, ‘जब मैं स्वच्छता के बारे में बात करता हूं तब वे (विपक्ष) मेरा मजाक उड़ाया करते हैं।’ वे लोग कहते हैं कि क्या शौचालय बनाना, कूड़ा साफ करना प्रधानमंत्री का काम है? उन्होंने कहा कि यदि ये सभी काम 70 साल से किए गए होते तो देश अब तक रोग मुक्त हो गया होता।